钦定古今图书集成/历象汇编/庶征典/第131卷 > 王充论衡 > 《应诏上大水灾疏》宋·务光
## 钦定古今图书集成/历象汇编/庶征典/第131卷 > 王充论衡 > 《应诏上大水灾疏》宋·务光

后王乐闻过罔不兴，拒谏罔不乱。乐闻过则下情通，
下情通则政无缺，此所以兴也。拒谏则群议壅，群议
壅则上孤立，此所以乱也。臣尝观天人相与之际，有
感必应，其间甚密，是以教失于此，变生于彼。《易》曰：“天
垂象，见吉凶，圣人象之。”窃见自夏以来，水气勃戾，天
下多罹其灾，洛水暴涨，漂损百姓。《传》曰：“简宗庙，废祠
祀，则水不润下。”夫王者即位，必郊天地，严配祖宗。自
陛下御极，郊庙山川，不时荐见。又水者阴类，臣妾之
道，气盛则水泉溢。顷虹霓纷错，暑雨滞霳，阴胜之沴
也。后庭近习，或有离中馈之职以干外政。愿深思天
变，杜绝其萌。又自春及夏，牛多病死，疫气浸淫。《传》曰：
“思之不睿，时则有牛祸。”意者万几之“事，陛下未躬亲
乎？”晁错曰：“五帝其臣不及，则自亲之。今朝廷贤佐虽
多，然莫能仰陛下清光。愿勤思法宫，凝就大化，以万
方为念，不以声色为娱，以百姓为忧，不以犬马为乐。
臣闻三、五之君，不能免淫亢，顾备御存乎人耳。灾兴
细微，安之不怪，及祸变已成，骇而图之，犹水决治防，
病困求药，尚何救哉！”夫塞变应天，实系人事。今霖雨
即闭坊门，岂一坊一市能感发天道哉？必不然矣。故
里人呼坊门为宰相，谓能节宣风雨，天工人代，乃为
虚设。又年来公私之竭，户口减耗，家无接新之储，国
无俟荒之蓄。陛下近观朝市，则以为既庶且富，试践
闾陌，则百姓衣马牛之衣，食犬彘之食，十室而九空。
丁壮“尽于边塞，嫞孤转于沟壑，猛吏奋毒，急政破资，
马困斯佚，人穷斯诈，起为奸盗，从而刑之，良可叹也。
今人贫而奢不息，法设而伪不止，长吏贪冒，选举以
私，稼穑之人少，商旅之人众。愿坦然更化，以身先之。
凋残之后，缓其力役，久弊之极，训以敦庞，十年之外，
生聚方足。臣闻太子者，君之贰，国之本，所”以守器承
祧，养民赞业。愿择贤能，早建储副，安社稷，慰黎元。姻
戚之间，谤议所集，积疑成患，凭宠生灾，爱之适以害
之也。如武三思等，诚不宜任以机要，国家利器，庸可
久假于人！秘书监郑普思、国子祭酒叶静能挟小道
浅术，列朱紫，取银黄，干国经，悖天道。《书》曰：“制治于未
乱，保邦于未危。”此诚治乱安危之秋也。愿陛下远佞
人，亲有德。乳保之母，妃主之家，以时接见，无令媟黩。